S-414/2007

Mál þetta höfðaði lögreglustjórinn í Borgarnesi með ákæru 19. nóvember 2007 á hendur ákærðu, O-kvk-þgf H-kvk-þgf H-kvk-þgf, kt. ..., Lundarbrekku 6, Kópavogi. Málið var dómtekið 7. janúar 2008.

Í ákæruskjali segir að málið sé höfðað gegn ákærðu fyrir umferðarlagabrot og brot á lögum um ávana- og fíkniefni og reglugerðum settum samkvæmt þeim, en ákærðu er gefið að sök „að hafa aðfaranótt föstudagsins 10. ágúst 2007 ekið bifreiðinni OM-586, ófær um að stjórna henni örugglega vegna neyslu ávana- og fíkniefna sem bönnuð eru skv. lögum um ávana- og fíkniefni eða reglugerðum skv. þeim (magn amfetamíns í blóði 50 ng/ml), frá Sæunnargötu í Borgarnesi áleiðis í Brákarey, þar til á vegkafla á Brákarbraut til móts við Landnámssetrið í Borgarnesi, þar sem lögreglan stöðvaði aksturinn, og með því að hafa haft í fórum sínum 0,13 grömm af amfetamíni, sem fundust í brjóstahaldara hennar við leit lögreglu sem gerð var eftir að hún var stöðvuð á ofangreindum tíma.

Telst þetta varða við 1. mgr. 45. gr. a., sbr. 100. gr. umferðarlaga nr. 50/1987 með áorðnum breytingum, og 2. gr., sbr. 5. og 6. gr. laga um ávana- og fíkniefni, nr. 65/1974, sbr. lög nr. 13/1985 og lög nr. 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar og til sviptingar ökuréttar skv. 101. og 102. gr. umferðarlaga.“

Í matsgerð Rannsóknarstofu í lyfja- og eiturefnafræði dags. 17. september 2007 kemur fram að amfetamín hafi fundist í þvagi ákærðu. Í blóði hafi mælst amfetamín 50 ng/ml. Amfetamín sé ávana- og fíkniefni með örvandi verkun á miðtaugakerfi. Heimilt sé að nota það sem lyf. Styrkur þess í blóði hafi verið eins og búast megi við eftir töku þess í lækningalegum skömmtum. Amfetamín sé í flokki ávana- og fíkniefna sem óheimil séu á íslensku forráðasvæði. Ökumaður teljist því hafa verið óhæfur til þess að stjórna ökutæki örugglega þegar þvagsýni hafi verið tekið, sbr. 45. gr. a. umferðarlaga.

Fyrirkall í máli þessu var gefið út 13. desember 2007 og birt fyrir ákærðu 3. janúar 2008. Við þingfestingu málsins 7. janúar sl. sótti ákærða ekki þing og var málið þá dómtekið að kröfu sækjanda með vísan til 1. mgr. 126. gr. laga um meðferð opinberra mála, nr. 19/1991.

Með vísan til áðurgreindrar lagagreinar þykir mega jafna útivist ákærðu til játningar hennar enda fer sú niðurstaða ekki í bága við gögn málsins. Brot ákærðu teljast því sönnuð og þykja varða við þau brot sem greinir í ákæru auk 2. mgr. 45. gr. a umferðarlaga.

Samkvæmt sakavottorði gekkst ákærða 24. október 2007 undir viðurlagaákvörðun vegna brota gegn 1. og 2. mgr. 45. gr. a. umferðarlaga og lögum um ávana- og fíkniefni. Var refsing ákveðin 115.000 króna sekt auk þess sem ákærða var svipt ökurétti í fjóra mánuði frá 24. október 2007 að telja. Brot þau sem ákærða hefur nú verið sakfelld fyrir voru framin áður en ákærða gekkst undir viðurlagaákvörðunina og verður henni því gerður hegningarauki, sbr. 78. gr. almennra hegningarlaga nr. 19/1940.

Refsing ákærðu þykir að brotum hennar virtum hæfilega ákveðin 80.000 króna sekt til ríkissjóðs og komi sex daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt, svo sem krafist er í ákæru og með vísan til 101. gr. og 102. gr. umferðarlaga nr. 50/1987, að svipta ákærðu ökurétti í fjóra mánuði frá 24. febrúar 2008 að telja eða birtingu dómsins fari hún fram síðar.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærðu til greiðslu alls sakarkostnaðar. Ákærða dæmist því til að greiða 93.178 krónur í sakarkostnað vegna blóð- og þvagsýna og öflunar matsgerðar.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærða, O-kvk-nf H-kvk-nf H-kvk-nf, greiði 80.000 króna sekt til ríkissjóðs og komi sex daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærða er svipt ökurétti í fjóra mánuði frá 24. febrúar 2008 að telja eða birtingu dómsins fari hún fram síðar.

Ákærða greiði 93.178 krónur í sakarkostnað.

B-kk-nf B-kk-nf